Nîjerya Ser Êrîşa Kujer ya Dijî Dêra Katolîk Lêpirsîne Dimeşîne
Çekdaran dema k li dera Katolîk ya St. Francis cejna Pentecost dihat plîroz kirin,bi çek û teqemenîyan êrîş pêk anî bûn.
Karbidestên eyaleta Ondo ya Nîjerya îro Duşemê dîyar kirin ku wan di derbarê êrîşa kujer li dêra katolîk doh Yekşemê pêk hatibû de, lêpirsîneke dane destpê kirin. Tevî ku hejmara rastîn ya qûrbanîyên êrîşa Yekşemê ya li Dêra Katolîk ya St. Francis heya niha ne dîyar be jî, berdevikê walîtîya eyaleta Ondo ji Agence-France Presse re ragihand ku çekdaran 21 kes kuştine. Lê, ajansa Reutersê ji zarê doktorekî li nexweşxaneya li Ondo ragihand ku hejmara kuştîyan 50 kes in. Bi dehan kesên ku di êrîşê de birîndar bûne jî li nexweşxaneyan têne derman kirin. Walîyê eyaleta Ondo Rotimi Akeredolu dîyar kir ku wê bersîvê bidin êrîşan û bo rêzgirtina qurbanîyan alên li eyaletê werin daxistin. Akeredolu îro ser Twitterê peyameke weşand û wiha got: "Yên ku ev êrîşa terorê ya bêsedem ser gelê me pêk anîn, vîyana me ya civakî ceribandine." Wî bi berdewamî anî ziman ku ewê ji bersivdayîna xurt ya ji vê kiryara hovane netirsin. Çekdaran dema ku mirov li dera Katolîk ya St. Francis cejna olî Pentecost doh Yekşema kom dibûn, hem bi çek û hem jî teqemenîyan êrîş pêk anî bûn. Lê,heya niha ne dîyar e û nayê zanîn ku ka kî li pişt êrîşê ye. Li piranîya Nîjerya pirsgirêkên girîng yên ewlehîyê hene, lê Ondo bi gelemperî wek yek ji eyaletên herî aştiyane yên welêt tê zanîn. Vatîkanê ragihand ku Papa Francis "bo qûrbanîyan û bo welatê ku di dema pîrozbahîya olî de hatiye êrîş kirin dua dike û ew her kesî emanetê Xuda dike ku Xuda dil û rihên wan hineke xweş bike. Komeleya Xiristîyanan ya Nîjerya êrîş şermezar kir û berdevikê rexistinê wiha got: "Tiştê ku îro li Owo qewimî êrîşek bêsedem ya ser mirovên bêguneh yên ku Xwedê diperizin e û li gor Komeleya Xiristîyanên Nîjerya, ew cîhê şermazarkirinêye; nayê qebûl kirin. Em jiber kesên diçin dêrê û têne kuştin bêzar bûne.” Nîjerya niha bi pêleke tundûtûjiya çeteyên çekdar re rûbirû ye. Hefteyeke berê, serokê Dêra Metodîst ya Nîjerya, Samuel Kanu Uche, dema ku diçû balafirgehê li başûrê rojhilata eyaleta Abia hate revandin. Ew piştî du rojan hat berdan piştî ku dêrê nêzî 240 hezar dolar berhev kir û da çeteyên ku ew revandibûn.